Литературэм псэкIэ хэта цIыху
Налшык къалэ махуищкIэ щыхьэщIащ Кавказ Ищхъэрэм, Ставрополь крайм, Горький Максим и цIэр зезыхьэ Литературэ институтым (Москва) къикIа тхакIуэхэмрэ литераторхэмрэ. Ахэр хэтащ Литературэм и илъэсым ирапха Iуэхугъуэ зыбжанэм. Апхуэдэт Кавказ Ищхъэрэм ис лъэпкъхэм я литературэм и тхыдэр зэгъэпэщынымкIэ егъэкIуэкIыпхъэ лэжьыгъэхэм ятеухуауэ къызэрагъэпэща зэIущIэр. Абы щызэпкърахащ тхыгъэхэр зэдзэкIыным пыщIа Iуэхугъуэхэмрэ Кавказ Ищхъэрэм щыпсэухэм я усыгъэр зэрыт антологиехэр щIэх-щIэхыурэ къыдэгъэкIыныр зэтеубла зэрыхъуну Iэмалхэмрэ.
ЩоджэнцIыкIу Алий и цIэр зезыхьэ Къэбэрдей къэрал драмэ театрым ахэр щеплъащ РСФСР-м щIыхь зиIэ и лэжьакIуэ, тхакIуэ Кузьмин Валентин къызэралъхурэ илъэс 90 зэрырикъум иращIылIа пшыхьым. ТхакIуэ, зэдзэкIакIуэ Пряжников Александр, КъШР-м Лъэпкъ IуэхухэмкIэ и министерствэм и лэжьакIуэ Аисановэ Людмилэ, Гуманитар къэхутэныгъэхэмкIэ Ингуш къэрал институтым и редактор Накостоев Хаваж, Ингуш Республикэм и ТхакIуэхэм я зэгухьэныгъэм и лIыкIуэ Дидиговэ Раисэ, Дагъыстэн Республикэм БзэмкIэ, литературэмрэ гъуазджэхэмкIэ институтым и щIэныгъэ лэжьакIуэ Гусейнов Малик, филологие щIэныгъэхэм я доктор Чикалов Пётр, Ставрополь крайм и ТхакIуэхэм я союзым и тхьэмадэ Куприн Александр сымэ сэлам гуапэ яриха нэужь, КъБР-м щэнхабзэмкIэ и министр Къумахуэ Мухьэдин къекIуэлIахэм ягу къигъэкIыжащ Кузьмин Валентин къикIуа гъуэгуанэмрэ и Iэдакъэ къыщIэкIа литературэ лэжьыгъэхэмрэ.
— Кузьмин Валентин илъэс 50-м щIигъукIэ адыгэ, балъкъэр тхакIуэхэм яхэту литературэм и гуащIэ хилъхьащ. Абы ди тхакIуэ-усакIуэхэм я IэдакъэщIэкI куэд урысыбзэкIэ зэридзэкIащ, лъэпкъ щэнхабзэм зригъэужьу, — жиIащ Къумахуэ Мухьэдин. — Киев къыщалъхуа тха-кIуэм и анэшхуэм Санкт-Петербург дэт Бзылъхугъэ щыпкъэхэр щагъасэ институт цIэрыIуэр къиухат, хуиту ар бзищым ирипсалъэрт. Валентин и адэр инженер-механикыу лажьэрт, и анэм оперэ уэрэдхэр жиIэрт. Зэрытлъагъущи, щIэныгъэрэ щэнхабзэ куурэ щекIуэкI унагъуэм ар къыщыхъуат. Абы «Галочка» зыфIища и япэ повестыр дунейм къызэрытехьэу наIуэ хъуат и литературэ лэжьыгъэр зыхуэдэнур. Тхыгъэм еджэм ар къабзагъэм и щапхъэм хуихьырт. НапэкIуэцIи 100 хъу тхылъ цIыкIум и лIы- хъужьхэр налшыкдэсхэрт. Мынэхъ мащIэу цIыхум я гум дыхьат «Без отца» повестри. Ар Налшыки Москваи къыщыдэкIат, и бжыгъэр мини 100-м нэс хъууэ. Абы сыт щыгъуи и гуапэу жиIэрт Къэбэрдей-Балъкъэрым и гъащIэр епха зэрыхъуам зэрыщыгуфIыкIыр.
Кузьмин Валентин зэри-дзэкIащ адыгэ тхакIуэхэм я IэдакъэщIэкIхэр. Апхуэдэщ Тень пламени» (Нало Ахьмэдхъан), «Всегда в седле» (Шортэн Аскэрбий), «По следам Карабаира», «Кольцо старого шейха» (КIыщокъуэ Рашид) тхыгъэхэр, нэгъуэщIхэри. Къэбэрдей-Балъкъэрым и литературэмрэ щэнхабзэмрэ хуэлэжьэныр абы сытым щыгъуи япэ иригъэщырт. Тхылъеджэхэм хуэфэщэн гулъытэ хуащIауэ щытащ тхакIуэм итха «Мой дом — не крепость», «Мы с Сергеем», «Божий хмель» романищми.
Сокъур Мусэрбий жиIауэ щытащ: «Кузьмин Валентин и балигъ лэжьыгъэхэм — «Без отца» повестым къыщыщIэдзауэ «Своя ноша» романым щыщIэкIыжу — ущыпхроплъ тхакIуэм и гущIэм илъыр къызэриIуатэм».
ТхакIуэшхуэм и пшыхьыр макъамэрэ къафэкIэ гъэнщIат, артистхэм театр теплъэгъуэ щIыкIэу къаIуэтэжащ Кузьмин Валентин и гъащIэр къызэрекIуэкIар. «Кабардинка», «Балкария», «Тэрч къэзакъхэр» гупхэм утыкур ягъэдэхащ, Сердюков Станиславрэ Васильченкэ Денисрэ къайхъулIэу Кузьмин Валентин и ролыр ягъэзэщIащ. Пшыхьым и режиссёрыр Сапрыкинэ Галинэт.
БАГЪЭТЫР Луизэ.
Сурэтхэр Къарей Элинэ трихащ.
